# IQOXE

IQOXE (Industrias Químicas del Óxido de Etileno) és una companyia petroquímica ubicada al Complex Petroquímic de Tarragona a La Canonja.
Es l'únic productor d'òxid d'etilè a Espanya, amb una capacitat instal·lada de 140.000 tones anuals i una plantilla de 120 treballadors, i pertany al grup industrial extremeny Cristian Lay. El 50% de la producció es destina a la fabricació d'etilenglicol, que és una de les primeres matèries per a la producció de polímers PET.

## Història

IQOXE és hereva de l'antiga Industrias Químicas Asociadas (IQA), establerta al Camp de Tarragona el 1964 amb la participació de diverses multinacionals (Shell, Explosivos Río Tinto, Hoechst, Cepsa, etc.) i dedicada inicialment al cracking de naftes. El 1978 es va posar en servei la planta d'òxid d'etilè i glicols, i el 1985, Shell va adquirir el 100% de les accions, que el 1995 va vendre a La Seda de Barcelona. Aquesta entrà en concurs de creditors i l'any 2014 va vendre la planta de La Canonja per 16,5 milions d'euros i la d'Artenius Espanya al Prat de Llobregat (Baix Llobregat), dedicada al plàstic reciclat, per 100.000 euros, al grup extremeny Cristian Lay, controlat en un 85% per l'empresari extremeny Ricardo Leal. Llavors, el president d'IQA, José Luis Morlanes, passà a ser conseller delegat d'IQOXE.
Ricardo Leal (nascut el 15 d'octubre del 1955) posseeix una de les fortunes més elevades d'Extremadura, i té situada la seva residència a la localitat de Jerez de los Caballeros (Badajoz), des d'on gestiona un patrimoni valorat en 230 milions d'euros, segons Forbes. El grup empresarial Cristian Lay començà dedicant-se a la bijuteria, però degut a l'interès del seu propietari per diversificar les inversions, acabà controlant fins a 27 societats en sectors com l'energia, les indústries químiques o l'agricultura, que generen un negoci aproximat de 500 milions d'euros.
La nova planta que es va posar en marxa el juny del 2017 estava destinada a la producció d'espumes, cosmètica, detergents i anticongelants. El 14 de gener del 2020 hi va tenir lloc un accident que va causar tres morts (vegeu Accident petroquímic de la Canonja de 2020).

## Referències

* ↑ «Explosión en empresa química en Tarragona deja un muerto». teleSUR, 15-01-2020.
* 1 2 3 «Iqoxe obre una investigació interna sobre les causes de l'accident». El Punt Avui, 15-01-2020 [Consulta: 15 gener 2020].
* ↑ «Quiénes somos». IQOXE - Industrias Químicas del Óxido de Etileno. Arxivat de l'original el 15 de gener 2020. [Consulta: 15 gener 2020].
* ↑ «L'hereva d'IQA es converteix en líder en producció de derivats de l'òxid d'etilè al sud d'Europa». DiariT21, 15-03-2017 [Consulta: 6 agost 2020].
* ↑ Gosálbez, Carles «IQOXE inaugura una planta d'òxid d'etilè i anuncia la construcció d'una altra». Diari de Tarragona, Reus, Costa i l'Ebre, Més Tarragona, 05-07-2019 [Consulta: 15 gener 2020].
* 1 2 López Alonso, Eduardo «Ricardo Leal, el més ric d'Extremadura, al capdavant d'IQOXE». el Periódico, 14-01-2020 [Consulta: 15 gener 2020].
* ↑ Lorente, Maties «El president de la química sinistrada a la Canonja figura al top 200 de les grans fortunes de l'Estat espanyol». directa.cat, 14-01-2020 [Consulta: 16 gener 2020].
* ↑ «La explosión se ha generado en IQOXE, una empresa química de óxido de etileno». La Vanguardia, 14-01-2020 [Consulta: 15 gener 2020].